பாடம் 31
தேவனை எப்படி ஆராதிப்பது
படம்: 37
நோக்கம்: கிறிஸ்தவர்கள் ஆலயத்தில் ஒன்றாக தேவனை எப்படி ஆராதிக்கிறார்கள் என்று கற்பிப்பது.
ஆசிரியர் ஆயத்தம்: வாரம் வாரம் நீங்கள் உண்மையுடன் பிள்ளைகளுக்குப் போதிக்கும்போது, உங்கள் மாணவர்களும் அவர்கள் குடும்பங்களும் தேவனுடைய வார்த்தைக்குத் தங்கள் இருதயத்தையும் மனதையும் திறக்கும்படி ஜெபியுங்கள். பின்பு அப்போஸ்தலர் 2:43-47, 1 கொரிந்தியர் 10:16-17, எபிரெயர் 10:24-25, சங்கீதம் 122 மற்றும் பாடத்திட்டத்தைப் படித்து ஆராயுங்கள்.
மனப்பாட வசனம்: எபிரெயர் 10:25 – “சபைகூடிவருதலைச் சிலர் விட்டுவிடுகிறதுபோல நாமும் விட்டுவிடாமல், ஒருவருக்கொருவர் புத்திசொல்லக்கடவோம்.”
பாடத்திட்டம்: அறிமுகம்
வகுப்பிடம் கேளுங்கள்: “ஞாயிற்றுக்கிழமை கிறிஸ்தவர்கள் என்ன செய்கிறார்கள்?” ஒரு பதில்: அவர்கள் தேவனை ஆராதிக்க ஆலயத்துக்குப் போகிறார்கள். அது ஒரு கட்டிடமாக இருக்கலாம், அல்லது மரத்தின் நிழலில் ஒரு இடமாக இருக்கலாம்.
பாடத்தின் முக்கிய குறிப்புகள்
படம் 37-ஐக் காட்டுங்கள்.
1. இங்கே பல்வேறு மக்கள் ஒன்றாக அமர்ந்திருக்கிறார்கள். சிலர் முதியவர்கள், சிலர் இளையவர்கள். சிலர் கருமையான தோல் உடையவர்கள், சிலர் வெளிர் தோல் உடையவர்கள். அவர்கள் கிறிஸ்தவர்கள். கிறிஸ்தவர்களின் கூட்டம் சபை எனப்படும். கிறிஸ்தவர்கள் தேவனை ஆராதிக்க ஒன்றாகக் கூடுவது நல்லது என்று தேவன் தம் வார்த்தையாகிய பைபிளில் சொல்கிறார்.
2. கிறிஸ்தவர்கள் தேவனை ஆராதிக்க ஆலயத்தில் கூடும்போது என்ன செய்கிறார்கள்? இதுபோன்ற பதில்களைப் பிள்ளைகளிடமிருந்து பெறுங்கள்:
•  தேவனுக்குப் பாடுகிறார்கள்.
•  ஜெபிக்கிறார்கள் அல்லது தேவனிடம் பேசுகிறார்கள்.
•  தேவனுடைய வார்த்தையாகிய பைபிள் போதிக்கப்படுவதைக் கேட்கிறார்கள்.
•  கடந்த வாரம் தேவன் எப்படி உதவினார் என்ற சாட்சிகளை ஒருவருக்கொருவர் பகிர்கிறார்கள்.
•  தேவனுடைய பணிக்காகக் காணிக்கைகள் கொண்டுவருகிறார்கள். இந்தப் பணம் எதற்குப் பயன்படுகிறது என்று பிள்ளைகளிடம் சொல்லுங்கள்.
3. படம் 37-ஐ மீண்டும் பாருங்கள். இந்தப் படத்தில் சபை என்ன செய்கிறது? அவர்கள் கர்த்தருடைய பந்தி அல்லது திருவிருந்து ஆராதனை நடத்துகிறார்கள். இயேசு மரிக்குமுன் தம் சீஷர்களோடு உண்ட கடைசி உணவில் செய்ததைக் கிறிஸ்தவர்கள் நினைவுகூருகிறார்கள். அவர் அப்பத்தைத் துண்டுகளாக்கி சீஷர்களுக்கு உண்ணக் கொடுத்தார். இது அவர் சிலுவையில் அறையப்பட்டபோது அவர் சரீரம் பிட்கப்படுவதைப் போன்றது. சீஷர்களுக்குப் பருகத் திராட்சரசம் கொடுத்தார். இது அவருடைய இரத்தம் சிந்தப்பட்டதைக் காட்டியது. இயேசு மரித்தார் என்பதை நினைவுகூரவும் அவருக்கு நன்றி சொல்லவும் கிறிஸ்தவர்கள் இதைச் செய்கிறார்கள்.
மீள்பார்வை
தேவனை ஆராதிக்க நாம் ஒன்றுகூடும்போது, தேவன் தந்த வரங்களைப் பயன்படுத்தவும் ஒருவரிடமிருந்து ஒருவர் கற்றுக்கொள்ளவும் நமக்கு வாய்ப்புக் கிடைக்கிறது என்பதை வலியுறுத்திப் பாடத்தைச் சுருக்கமாக மீள்பார்வை செய்யுங்கள். இது மகிழ்ச்சியான சிறப்பான ஐக்கியத்தின், பகிர்தலின் நேரம்.
பாடத்திற்கு நம் பதில்மொழி
தேவனை ஆராதிக்க ஆலயத்துக்கு வரும்போது அவர் மகிழ்கிறார்; நாமும் ஒருவரை ஒருவர் உற்சாகப்படுத்தி அவரைப்பற்றி அதிகம் கற்றுக்கொள்கிறோம்.
மனப்பாட வசனத்தைக் கற்பியுங்கள்.
நாம் ஞாயிறு பள்ளிக்கும் ஆலயத்துக்கும் வரும்போது இயேசுவுக்குக் கீழ்ப்படிந்து அவருக்கு மகிழ்ச்சி தருகிறோம். அது அவரைப் பின்பற்றவும் கீழ்ப்படியவும் நமக்கு உதவும்.
